|  |
| --- |
| **Budapest Főváros VII. kerület Erzsébetváros Önkormányzata**  **Gyuris Gabriella irodavezető** |

Iktatószám:

Napirendi pont: ….

**ELŐTERJESZTÉS**

**A Művelődési, Kulturális és Szociális Bizottság2025. március 17 - ei rendes**

**ülésére**

|  |  |
| --- | --- |
| **Tárgy:** | Javaslat pályázati felhívásra, sajátos nevelési igényű, valamint beilleszkedési, magatartási és tanulási nehézséggel küzdő gyermeket nevelő családok támogatására |

**Készítette:**

Tóth Tímea

köznevelési referens

**Törvényességi szempontból kifogást nem emelek:**

dr. Mészáros-Rajczi Andrea

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

A köznevelés egyik kiemelt feladata az iskolát megelőző kisgyermekkori fejlesztés, továbbá a beilleszkedési, tanulási, magatartási nehézséggel küzdő és a sajátos nevelési igényű gyermekek, tanulók speciális igényeinek figyelembevétele, egyéni képességeikhez igazodó, eredményes fejlődésük elősegítése, a minél teljesebb társadalmi beilleszkedés lehetőségeinek megteremtése.

Ennek elősegítése érdekében Önkormányzatunk 2019 óta pályázati úton támogatja a sajátos nevelési igényű gyermeket nevelő családokat, 2022. évtől pedig a pályázók köre kibővítésre került és a pályázat benyújtásának lehetősége megnyílt a beilleszkedési, tanulási, magatartási nehézséggel küzdő gyermeket nevelő családok számára is.

A nemzeti köznevelésről szóló 2011. évi CXC. törvény (továbbiakban: Nkt.) 4. § 3. pontjának értelmezésében: „***beilleszkedési, tanulási, magatartási nehézséggel küzdő gyermek, tanuló*:** *az a különleges bánásmódot igénylő gyermek, tanuló, aki a szakértői bizottság szakértői véleménye alapján az életkorához viszonyítottan jelentősen alulteljesít, társas kapcsolati problémákkal, tanulási, magatartásszabályozási hiányosságokkal küzd, közösségbe való beilleszkedése, továbbá személyiségfejlődése nehezített vagy sajátos tendenciákat mutat, de nem minősül sajátos nevelési igényűnek,”* ***(a továbbiakban: BTM-es gyermek).***

Az Nkt. 4. § 25. pontja szerint: *„****sajátos nevelési igényű gyermek, tanuló****: az a különleges bánásmódot igénylő gyermek, tanuló, aki a szakértői bizottság szakértői véleménye alapján mozgásszervi, érzékszervi (látási, hallási), értelmi vagy beszédfogyatékos, több fogyatékosság együttes előfordulása esetén halmozottan fogyatékos, autizmus spektrum zavarral vagy egyéb pszichés fejlődési zavarral (súlyos tanulási, figyelem- vagy magatartásszabályozási zavarral küzd,”* ***(a továbbiakban: SNI-s gyermek).***

A BTM-es gyermek fejlesztő pedagógiai ellátásra, az SNI-s gyermek pedig különleges bánásmód keretében állapotának megfelelő pedagógiai, gyógypedagógiai, konduktív pedagógiai ellátásra jogosult, attól kezdődően, hogy jogosultságát megállapították. (***a BTM-es és az SNI-s gyermek a továbbiakban együtt: különleges bánásmódot igénylő gyermekek***)

A különleges bánásmódot igénylő gyermekek számára szükséges ellátást az illetékes szakértői bizottság által kiadott szakértői véleményben foglaltak szerint kell biztosítani. Elsősorban az óvodai, iskolai nevelés során részesülnek ellátásban, azonban az évek óta egyre erőteljesebben tapasztalható pedagógus-, illetve szakemberhiány nagyban megnehezíti a feladatellátást. Sok esetben intézményi keretek között a fejlesztés nem tud teljes körűen megvalósulni, az intézményen kívüli kiegészítő foglalkozások költsége pedig nagy terhet jelent a családok számára.

Az Nkt. 45. § (3) bekezdése értelmében: „*A tankötelezettség annak a tanévnek a végéig tart, amelyben a tanuló a tizenhatodik életévét betölti. A sajátos nevelési igényű tanuló tankötelezettsége meghosszabbítható annak a tanítási évnek a végéig, amelyben a huszonharmadik életévét betölti.”*

.

A pályázati felhívás és a pályázati eljárás szempontrendszerének előkészítésére tekintettel, -figyelembe véve az emelkedő infláció, ezzel összefüggésben a szolgáltatások megnövekedett díjának mértékét is - javaslom, hogy

1. 2025. évben az egy főre jutó jövedelemhatár az érvényes szociális vetítési alap összegének 750 %-ában, azaz 213.750 Ft-ban kerüljön meghatározásra, szemben a 2024. évvel, mely során a jövedelemhatár az érvényes szociális vetítési alap összegének 700 %-a, azaz 199.500 Ft volt.
2. 2025. évben az elnyerhető pályázati összeg 160.000 Ft legyen, szemben a 2024-ben nyújtott 130.000 Ft összegű támogatással.

Fentiek alapján javasolom, hogy Erzsébetváros Önkormányzata Képviselő-testületének Művelődési, Kulturális és Szociális Bizottsága pályázat kiírásával támogassa a különleges bánásmódot igénylő gyermekek fejlesztését.

A pályázat azon kiemelt figyelmet, különleges bánásmódot igénylő gyermekek támogatását szolgálja, akik számára az illetékes szakértői bizottság a sajátos nevelési igényt, vagy a beilleszkedési, tanulási, magatartási nehézség tényét szakértői véleményben megállapította.

A támogatás fejlesztő eszközök vásárlására nem fordítható.

Az elnyerhető támogatási összeg pályázatonként 160.000 forint, azaz százhatvanezer forint vissza nem térítendő támogatás.

A pályázat benyújtására 2025. március 20. napjától – 2025. április 22. 16.00 óráig lesz lehetőség.

A pályázat benyújtásának feltételei:

1. pályázó és a pályázattal érintett gyermek Budapest Főváros VII. kerületében érvényes lakóhellyel vagy tartózkodási hellyel rendelkezik és életvitelszerűen a kerületben él,
2. a pályázat benyújtásakor a különleges bánásmódot igénylő gyermek érvényes szakértői bizottsági véleménnyel rendelkezik,
3. a különleges bánásmódot igénylő gyermek a pályázat benyújtásának napján nem töltötte be a 23. életévét,
4. a pályázattal érintett 16-23. év közötti gyermek tanulói jogviszonnyal rendelkezik,
5. a családban az egy főre jutó havi nettó jövedelem nem haladja meg az érvényes szociális vetítési alap 750 %-át (2025-ben a 213.750 Ft-ot).
6. A pályázat során felmerülő egyéb pályázati feltétel: A 2024. évben meghirdetett ugyanezen felhívásra sikeresen pályázott személy az elnyert pályázatban megjelölt sajátos nevelési igényű vagy beilleszkedési, magatartási és tanulási nehézséggel küzdő gyermekre való tekintettel jelen pályázati eljárás során kizárólag abban az esetben vehet részt, amennyiben a 2024. évben elnyert pályázati összeggel maradéktalanul elszámol.

A rendelkezésre álló keretösszeg pályázati úton történő kiosztására a jövedelmi helyzetre vonatkozó rászorultsági sorrendben az egy főre eső jövedelem alapján, a keretösszeg erejéig kerül sor. A támogatás a szakértői bizottság véleményében javasolt fejlesztés, különleges gondozás keretében történő ellátás nevelési intézményben nyújtott szolgáltatás keretén kívül történő megvalósítása céljából annak kiegészítésére, bővítésére fordítható.

A pályázatra elkülönített keretösszeg 3.000.000 Ft, mely az Önkormányzat 2025. évi költségvetésében a „7303 Központilag kezelt gyermekeket, családokat támogató pályázatok” előirányzaton „Sajátos nevelési igényű gyermekek, valamint beilleszkedési, tanulási, magatartási nehézséggel küzdő gyermeket nevelő családok támogatása” címen rendelkezésre áll.

A számítások alapján a keretösszeget figyelembe véve maximum 18 pályázó családot tud az Önkormányzat támogatni.

Tájékoztatom a tisztelt Bizottságot, hogy a pályázat igénybevétele az előző években a következőképpen alakult:

|  |  |
| --- | --- |
| Év | Beérkezett és támogatott pályázatok száma |
| 2018 | 8 db |
| 2019 | 4 db |
| 2020 | 11 db |
| 2022 | 5 db |
| 2023 | 11 db |
| 2024 | 8 db |

Az Önkormányzat 2025. évi költségvetéséről szóló 5/2025. (II.19.) önkormányzati rendelet (a továbbiakban: Rendelet) 13. § (1) bekezdése alapján: „*A Képviselő-testület a Művelődési, Kulturális és Szociális Bizottságra ruházza a „7302 Központilag kezelt közművelődési, oktatási, egészségügyi és szociális pályázatok és feladatok”, a „7303 Központilag kezelt gyermekeket, családokat és esélyteremtést támogató pályázatok” címen tervezett működési és felhalmozási előirányzatok tartós elkötelezettséggel nem járó felhasználását.*”

A Rendelet 14. § (4) bekezdése alapján: *„A támogatási előirányzatok bizottsági hatáskörben történő felhasználása pályázat, vagy egyedi döntés alapján lehetséges*.”

A Rendelet 14. § (5) bekezdése alapján: *„A Képviselő-testület a pályázati kiírás feltételeinek meghatározását: a támogatási igény benyújtójával szembeni elvárásokat, a támogatás finanszírozási rendjét, az elő-, vagy utófinanszírozás módját az illetékes bizottságokra ruházza át abban az esetben, ha ezeket az Önkormányzat támogatásokról szóló rendelete nem szabályozza.”*

Tájékoztatom a Tisztelt Bizottságot, hogy jelen pályázatra vonatkozó szabályozás rendeleti szinten nem került meghatározásra.

A pályázati felhívás a határozat 1. melléklete, amelynek tartalmi követelményeit az államháztartásról szóló törvény végrehajtásáról szóló 368/2011. (XII.31.) Korm. rendelet 66. § (2) bekezdése rögzíti.

A pályázati felhívás alapján a pályázatokat pályázati adatlapon (határozati javaslat 2. melléklete) lehet benyújtani. Az adatlapon rögzítésre került mindaz, amit a pályázati úton biztosított költségvetési támogatás esetén a benyújtott pályázathoz csatolni kell. A kiírás közzétételére a helyben szokásos módon kerül sor.

A pályázaton elnyerhető támogatási összeg jelentős segítséget nyújt a gyermekek intézményen kívüli fejlesztésének megvalósulásában, ezért javaslom hogy a pályázat az idei évben is kerüljön kiírásra.

Kérem a tisztelt Bizottságot az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …../2025. (III.17.) határozata a sajátos nevelési igényű, valamint a beilleszkedési, tanulási, magatartási nehézséggel küzdő gyermeket nevelő családok támogatásának pályázati felhívásáról**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy:

1. a sajátos nevelési igényű, valamint beilleszkedési, tanulási, magatartási nehézséggel küzdő gyermeket nevelő családok támogatására pályázati felhívást tesz közzé a határozat 1. számú melléklete szerinti tartalommal.
2. a határozat 1. mellékletét képező pályázati felhívás és a 2. mellékletét képező pályázati adatlap tartalmát és formáját elfogadja.
3. a pályázat helyben szokásos módon történő közzétételéről a Humánszolgáltató Iroda gondoskodik.

**Felelős**: dr. Pleva Dániel bizottsági elnök

**Határidő**: 1-2. pont tekintetében: 2025. március 17.

3. pont tekintetében: 2025. március 20.

Budapest, 2025. március 6.

Gyuris Gabriella

irodavezető

Mellékletek:

Határozati javaslat mellékletei:

1. melléklet: Pályázati felhívás
2. melléklet: Pályázati adatlap