|  |
| --- |
| **Budapest Főváros VII. kerület Erzsébetváros Önkormányzata**  **Gyuris Gabriella irodavezető** |

Iktatószám:

Napirendi pont: ….

**ELŐTERJESZTÉS**

**A Művelődési, Kulturális és Szociális Bizottság2025. március 17 - ei rendes**

**ülésére**

|  |  |
| --- | --- |
| **Tárgy:** | Döntés az egészségügyi szolgáltatók 2025. évi pályázati felhívásáról |

**Készítette:**

Zsákné Bujdosó Laura

intézményi koordinátor

**Törvényességi szempontból kifogást nem emelek:**

dr. Mészáros-Rajczi Andrea

aljegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Bizottság!**

Az Önkormányzat a 2025. évi költségvetéséről szóló 5/2025. (II.19.) rendeletében a *„7302 Egészségügyi szolgáltatók támogatására”* előirányzaton21.600.000,- Ft került elkülönítésre az alapellátást végző egészségügyi szolgáltatók támogatására.

Javasolom, hogy a 2025. évre biztosított támogatási keret felhasználására – a költségvetési rendelet 14. § (4) bekezdésében meghatározott felhatalmazás *– „A támogatási előirányzatok bizottsági hatáskörben történő felhasználása pályázat, vagy egyedi döntés alapján lehetséges.” -* alapján – a határozati javaslat *1. melléklete szerinti* tartalommal pályázat kiírására kerüljön sor Erzsébetváros Önkormányzatával egészségügyi feladat-ellátási szerződéssel rendelkező, területi ellátási kötelezettséggel működő egészségügyi alapellátást nyújtó felnőtt háziorvosi, házi gyermekorvosi, valamint felnőtt fogorvosi egészségügyi szolgáltatók *(továbbiakban együtt:* ***egészségügyi szolgáltatók****)* támogatása céljából. Az Önkormányzat a pályázat keretében kíván hozzájárulni az egészségügyi szolgáltatók terheinek csökkentéséhez, amellyel elősegíti az egészségügyi alapellátás működtetését.

A támogatásra felhasználható célok körének meghatározásakor törekedtünk arra, hogy a feladatellátás sokrétűségéhez igazodva széles körben lehessen felhasználni a támogatást. Az egészségügyi szolgáltatók által fizetett közüzemi díjak (például gázszolgáltatás, villamosenergia-szolgáltatás), illetve helyiséghasználati díjak a 2022. évtől kezdődően nagymértékben megemelkedtek a korábbi évekhez képest, amelynek támogatását a pályázat kiírásakor továbbra is fontosnak tartottuk. Az orvosi feladatellátáshoz elengedhetetlen eszközök költségei (akár orvosi eszközök, műszerek, akár informatikai-, vagy adminisztrációs eszközök, valamint az informatikai programok fenntartási költségei) továbbra is jelentősek. Az egészségügyi szolgáltatók terheinél változatlanul gondolnunk kell a koronavírus, illetve egyéb járvánnyal összefüggő kiadásokra, amelynek okán a járványügyi védekezéssel összefüggő eszközök, védőfelszerelések, higiéniai termékek biztosítása szintén kiemelt feladat.

A korábbi tapasztalatokat figyelembe véve kibővítésre került a támogatásra felhasználható célok köre, ezért a támogatás a víz- és csatorna díjra, a szemétszállítás díjára, a mosatás költségére, valamint a veszélyes hulladék elszállításának költségére is felhasználható az idei évben. Ezeknek a tételeknek az elfogadása az elszámolás során könnyebbséget jelent az orvosoknak és ezzel csökken az adminisztratív terhük.

Tekintettel arra, hogy a közüzemi szolgáltatókkal, továbbá – a fogorvosi szolgáltatók esetében – a helyiséghasználatra vonatkozóan a Terézvárosi Egészségügyi Szolgálattal a Bischitz Johanna Integrált Humán Szolgáltató Központ kötött szerződést, az egészségügyi szolgáltatók az intézmény által továbbszámlázott díjak finanszírozására tudják fordítani a támogatás ezen felhasználási körét, valamint elfogadható az a támogatásra felhasználható célok körébe tartozó számla is, amely közvetlenül az egészségügyi szolgáltató nevére szól.

A támogatás felső határánál praxisonként 400.000,- Ft összeg került meghatározásra.

Fentieket figyelembe véve javaslom, hogy a támogatás az alábbi célokra legyen felhasználható:

* a rendelőhelyiség közüzemi költségei (gázfogyasztás költsége, villamosenergia-fogyasztás költsége, víz- és csatorna díj, szemétszállítás),
* mosatás költsége,
* veszélyes hulladék elszállításának költsége,
* helyiséghasználati díj költsége,
* a feladatellátáshoz szükséges orvosi eszközök, orvosi műszerek beszerzése,
* a betegellátást szolgáló informatikai eszközök beszerzése (számítógép, laptop, monitor, nyomtató), ideértve a fogyóeszközöket is (pl. egér, billentyűzet, pendrive),
* infokommunikációs fejlesztésekre,
* infokommunikációs programok vásárlása,
* infokommunikációs programok fenntartása (pl.: licenszdíj),
* beteg-edukációs eszközök beszerzése,
* a rendelő alapfelszereltségét jelentő bútorok, valamint gyógyszerek tárolására alkalmas hűtőszekrény beszerzése,
* járványügyi védekezéssel összefüggő eszközök, védőfelszerelés, higiéniai termékek beszerzése,
* telefonköltség, internetszolgáltatás díja és adminisztrációval kapcsolatos anyagköltségek (papír, irodai kellékek, toner, nyomtatópatron).

A pályázati kiírás tartalmi követelményeit az államháztartásról szóló törvény végrehajtásáról szóló 368/2011. (XII.31.) Korm.rendelet 66. § (2) bekezdése rögzíti:

*66.§ (2) A pályázati kiírás tartalmazza*

*1. a pályázat címét és célját,*

*2. a támogató megnevezését,*

*3. a pályázat benyújtására jogosult és – szükség szerint – a pályázatból kizárt természetes és jogi személyek, valamint jogi személyiséggel nem rendelkező egyéb szervezetek meghatározását,*

*4. a pályázat tartalmi és formai követelményeit, nem elektronikus kapcsolattartás esetén a benyújtandó pályázatok példányszámát,*

*5. a támogató rendelkezésére álló forrás megnevezését és összegét,*

*6. a költségvetési támogatásból elszámolható és el nem számolható költségek körét,*

*7. szükség szerint az elnyerhető költségvetési támogatás mértékének alsó és felső határát,*

*8. több részletben történő folyósítás lehetőségét,*

*9. a maximális támogatási intenzitás mértékét,*

*10. a szükséges saját forrás mértékét,*

*11. a pályázat benyújtásának határidejét, helyét és módját, az esetleges pályázati díj összegét és megfizetésének módját,*

*12. a pályázattal kapcsolatos hiánypótlás lehetőségét és feltételeit,*

*13. a támogatási döntés elleni jogorvoslatra, kifogás benyújtásának lehetőségére vonatkozó tájékoztatást, a jogorvoslat benyújtásának határidejét és módját,*

*14. a pályázatok elbírálásának határidejét, főbb szempontjait, a pályázat eredményéről történő értesítés módját és határidejét,*

*15. a költségvetési támogatás felhasználására vonatkozó feltételeket, ideértve a támogatási szerződés feltételeit, a jogosulatlanul igénybe vett támogatás visszafizetésének elvárt biztosítékait, valamint az esetleges közbeszerzési eljárás lefolytatására irányuló kötelezettségre történő utalást is,*

*16. tájékoztatást arra nézve, hogy a pályázók hol kaphatnak felvilágosítást a pályázattal kapcsolatban,*

*17. arra történő utalást, hogy a költségvetési támogatás visszatérítendő vagy nem visszatérítendő,*

*17a. a támogatás felhasználásával kapcsolatos ellenőrzés-tűrési és adatszolgáltatási kötelezettségre, valamint nyilvánossági követelményekre vonatkozó tájékoztatást,*

*18. a támogató által indokoltnak tartott egyéb információkat.*

A pályázati felhívás alapján a pályázatot a felhívás mellékletét képező – határozati javaslat *2. mellékletként* csatolt – pályázati adatlapon lehet benyújtani. Az adatlapon rögzítésre került mindaz, amit a pályázati úton biztosított költségvetési támogatás esetén a benyújtott pályázathoz csatolni kell.

A kiírás közzétételére a helyben szokásos módon (az Önkormányzat honlapján és az önkormányzati hirdetőtáblákon) kerül sor.

Budapest Főváros VII. kerület Erzsébetváros Önkormányzata Képviselő-testületének Szervezeti és Működési Szabályzatáról szóló 38/2020. (IX.24.) önkormányzati rendeletének 1. melléklete tartalmazza a Művelődési, Kulturális és Szociális Bizottságra átruházott feladat és hatásköröket, melynek 7. pontja szerint: *„Budapest Főváros VII. kerület Erzsébetváros Önkormányzatának Képviselő-testülete úgy dönt, hogy a háziorvosi, házi gyermekorvosi ellátás és a fogorvosi alapellátás körébe tartozó döntések meghozatalával kapcsolatos mindazon hatáskörét, melyet jogszabály nem utal a Képviselő-testület kizárólagos hatáskörébe, a Művelődési, Kulturális és Szociális Bizottság hatáskörébe utalja.”* A hatáskört a Képviselő-testület a 338/2015. (VI.24.) határozatával ruházta át a Bizottságra.

***Kérem a Tisztelt Bizottságot az előterjesztés megtárgyalására és a határozati javaslat elfogadására.***

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …/2025. (III.17.) határozata az egészségügyi szolgáltatók 2025. évi támogatására vonatkozó pályázat kiírásáról**

Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottsága úgy dönt, hogy:

1. pályázati felhívást tesz közzé az egészségügyi szolgáltatók 2025. évi támogatására. A határozat 1-2. mellékletét képező pályázati felhívást és mellékleteit elfogadja.
2. a pályázati felhívás helyben szokásos módon történő közzétételéről a Polgármesteri Hivatal Humánszolgáltató Irodája gondoskodik.

**Felelős:** Dr. Pleva Dániel bizottsági elnök

**Határidő**: 1. pont tekintetében: 2025. március 17.

2. pont tekintetében: 2025. március 26.

Budapest, 2025. március 6.

Gyuris Gabriella

irodavezető

Határozati javaslat mellékletei:

1. melléklet: Pályázati felhívás az egészségügyi szolgáltatók 2025. évi támogatására

2. melléklet: Pályázati felhívás mellékletei az egészségügyi szolgáltatók 2025. évi támogatására